Egy belvárosi lakásban erőszakolhatott meg egy férfi egy svéd lányt, írja a Blikk a Ripost alapján. A Budapesti Rendőr-főkapitányság (BRFK) sajtóosztálya az Index kérdésére megerősítette az információt.

A Budapesti Rendőr-főkapitányság VII. kerületi Rendőrkapitányság feljelentése alapján rendelt el nyomozást szexuális erőszak bűntett gyanúja miatt ismeretlen tettes ellen

– írták.

Ez azt is jelenti, hogy a rendőrség egyelőre nem fogta el a bűncselekménnyel gyanúsított személyt.

A lap szerint, a svéd lány két barátnőjével egy VII. kerületi házban három napra vett ki egy első emeleti lakást még múlt hét elején. Bulizni jöttek Budapestre és aznap este is szórakozni voltak, amikor a bűncselekmény történt.

Elmesélték, hogy este egy közeli szórakozóhelyen voltak, ahol ittak. Egyikük elfáradt, visszament a lakásba, két barátnője viszont még ott maradt

– mondta a lakás tulajdonosa.

A nő lefekvés előtt kinyitotta az ablakot, nem sokkal később pedig arra riadt fel, hogy egy férfi mászik be a lakásba, aki ezután megerőszakolta. Miután a támadó elhagyta a lakást, a nő azonnal hívta a rendőrséget.